Tarybos reglamentas (EEB) Nr. 102/76
1976 m. sausio 19 d.
dėl muitų režimo tam tikriems žuvininkystės produktams, kurių kilmės šalis yra Norvegija
EUROPOS BENDRIJŲ TARYBA,
atsižvelgdama į Europos ekonominės bendrijos sutartį, ypač į jos 43 ir 113 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi pasikeisdama laiškais su Norvegija, Europos ekonominė bendrija įsipareigojo autonomiškai sumažinti muitus, taikomus tam tikriems žuvininkystės produktams, klasifikuojamiems Bendrojo muitų tarifo pozicijose ex 03.01, ex 16.04 ir ex 16.05, kurių kilmės šalis - Norvegija, jeigu Norvegija laikysis esamų bendrosios konkurencijos sąlygų žuvininkystės sektoriuje;
kadangi tas pasikeitimas laiškais numato tam tikras kilmės taisykles; kadangi taikant šias taisykles reikia nustatyti sąlygas, reglamentuojančias produktų su kilmės sertifikatu gabenimą, ir susitarti dėl administracinio bendradarbiavimo; kadangi, eksportuojant atitinkamus produktus, faktą, kad minėti produktai turi kilmės sertifikatą, reikia pagrįsti Norvegijos muitinės išduotu judėjimo sertifikatu,
PRIĖMĖ ŠĮ REGLAMENTĄ:
1 straipsnis
1. Muitai, kurie seniau buvo taikomi į Bendriją importuojamiems produktams, kurių kilmės šalis - Norvegija ir kurie klasifikuojami Bendrojo muitų tarifo pozicijose ex 03.01, ex 16.04 ir ex 16.05, išvardytiems šio reglamento I lentelėje, sumažinami, kaip parodyta kiekvienam produktui.
2. Muitai, taikomi į Daniją ir Jungtinę Karalystę importuojamiems produktams, kurių kilmės šalis - Norvegija ir kurie klasifikuojami Bendrojo muitų tarifo pozicijose ex 03.01, ex 16.04 ir ex 16.05, išvardytiems šio reglamento II lentelėje, nustatomi, kaip parodyta kiekvienam produktui.
3. Muitai, taikomi į Airiją importuojamiems produktams, kurių kilmės šalis - Norvegija ir kurie klasifikuojami Bendrojo muitų tarifo pozicijose ex 03.01, ex 16.04 ir ex 16.05, išvardytiems šio reglamento III lentelėje, sumažinami arba nustatomi, kaip parodyta kiekvienam produktui.
4. 1, 2 ir 3 dalyse numatyti sumažinimai taikomi tik tuomet, jeigu Norvegija laikysis esamų ar būsimų Bendrijos orientacinių kainų.
2 straipsnis
Produktų su kilmės sertifikatu sąvoka apibrėžta ir administracinio bendradarbiavimo tvarka nustatyta šio reglamento priede.
3 straipsnis
Konservuotus šprotus (Sprattus sprattus) draudžiama sandėliuoti, pateikti pardavimui, išleisti į apyvartą ar parduoti Bendrijoje kitokiu pavadinimu negu konservuoti šprotai arba brislingai (brisling); ypač draudžiama juos vadinti norvegiškomis sardinėmis, ančiuviais ar silkėmis.
4 straipsnis
1. 1973 m. gruodžio 27 d. Tarybos reglamentas (EEB) Nr. 3609/73 dėl muitų režimo tam tikriems žuvininkystės produktams, kurių kilmės šalis yra Norvegija [2], su pakeitimais, padarytais Reglamentu (EEB) Nr. 1460/74 [3], panaikinamas.
2. Nuorodos į reglamentą, panaikintą remiantis 1 dalimi, suprantamos kaip nuorodos į šį reglamentą.
5 straipsnis
Šis reglamentas įsigalioja 1976 m. vasario 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1976 m. sausio 19 d.